Jamal Nasir cadang Tunku Mahkota Ismail dilantik Presiden FAM
Kuala Lumpur: Legenda bola sepak negara, Datuk Jamal Nasir Ismail berpandangan lebih molek pemilik kelab Johor Darul Ta'zim (JDT), Tunku Mahkota Ismail dilantik semula sebagai Presiden Persatuan Bolasepak Malaysia (FAM) pada kongres pemilihan badan induk itu, awal tahun depan.Jelas tonggak kebangsaan yang membantu skuad Harimau Malaya layak secara merit ke Sukan Olimpik 1980 di Moscow itu, beliau secara konsisten tidak bersetuju seandainya pasukan kebangsaan diswastakan kerana ia tidak pernah dipraktikkan oleh mana-mana negara di dunia ini."Walaupun AFC (Konfederasi Bolasepak Asia) kata nak swastakan skuad kebangsaan tidak salah, tapi bagi saya ia tidak baik untuk skuad negara."Untuk apa diswastakan dengan memberi kelebihan kepada pihak yang nak mengendalikan skuad negara, sedangkan pasukan kebangsaan itu di bawah kelolaan FAM."Idea berkenaan datang daripada Tunku Ismail, jadi saya fikir kita beri kepercayaan penuh kepadanya untuk kembali menerajui FAM daripada beliau membawa skuad negara secara swasta."Tunku Ismail bukan saja boleh bawa perubahan buat pasukan, malah keseluruhan ekosistem bola sepak negara akan setanding dengan negara lain apabila Indonesia dilihat sudah maju ke depan berbanding kita," katanya kepada Arena Metro.Sebelum ini, Tunku Ismail berkongsi idea untuk menswastakan skuad Harimau Malaya dengan beliau sedia menyediakan segala kemudahan dan fasiliti terbaik buat pasukan, sekali gus cuba menaikkan prestasi skuad negara.Bagaimanapun, pada Mesyuarat Ke-12 Jawatankuasa Eksekutif FAM bagi Penggal 2021-2025 yang berlangsung 7 Oktober lalu menyaksikan badan induk itu tidak akan mengasingkan atau menswastakan skuad kebangsaan sebaliknya akan diletakkan dalam Unit Khas FAM.Difahamkan Unit Khas itu akan bertanggungjawab memantau dan mengendalikan skuad Harimau Malaya dan pasukan Bawah 23 Tahun (B-23) negara termasuk membabitkan peruntukan kewangan serta barisan kejurulatihan.Antara perkara yang mungkin berlaku apabila penswastaan dilakukan, Jamal Nasir bimbang kemungkinan isu monopoli dan 'favouritism' berlaku dalam skuad kebangsaan."Jika diteruskan (penswastaan skuad negara), nanti apa jadi pada pemain dari kelab lain. Sudah tentu kelebihan diberikan kepada satu-satu kelab sahaja dan perkara ini tidak sihat."Masalah 'favouritism', monopoli dan sebagainya akan berlaku. Kita perlu melihat secara keseluruhan dan ambil pendekatan yang betul," katanya.